རིགས་ཀུན་ཁྱབ་བདག་དཔལ་ལྡན་རྡོ་རྗེ་འཆང་། །ཟག་མེད་བདེ་བའི་གཏེར་མཛོད་རྣལ་འབྱོར་མ། །ཟུང་འཇུག་སྐུ་བརྙེས་འཇིགས་མེད་འབྱུང་གནས་ལ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །རྣལ་འབྱོར་དབང་ཕྱུག་དཔེ་མེད་བསྲུང་བ་དང་། །གྲུབ་པ་མཆོག་བརྙེས་པཎ་ཆེན་རྣམ་དཔྱད་ལྷ། །གནས་ལྔའི་མཐར་སོན་ཤཱཀྱ་ཤྲཱི་ལ། །གསོལ་བ་འདེབས་སོ་༝། །རིམ་གཉིས་མཐར་སོན་བྷུ་མི་ཤྲཱི་དང་། །གྲུབ་པའི་དབང་ཕྱུག་དྲི་མེད་དཔལ་བཟང་ཞབས། །སྐད་གཉིས་སྨྲ་བ་བྱང་ཆུབ་སེང་གེ་ལ། །གསོལ་བ་འདེབས་སོ་༝། །མཁས་བཙུན་དམ་པ་གྲགས་པ་རྒྱལ་མཚན་དང་། །ཀུན་མཁྱེན་ཆེན་པོ་ཤེས་རབ་རྒྱལ་མཚན་ཞབས། །བློ་གྲོས་རྒྱལ་མཚན་གཞོན་ནུ་བློ་གྲོས་ལ། །གསོལ་བ་འདེབས་སོ་༝། །སླར་ཡང་རིགས་ཀུན་ཁྱབ་བདག་རྡོ་རྗེ་འཆང་། །ལྷན་སྐྱེས་བདེ་བའི་འབྱུང་གནས་མཁའ་འགྲོ་མ། །འཆི་མེད་སྐུ་བརྙེས་དརྤན་ཨ་ཙརྱ། །གསོལ་བ་འདེབས་སོ་༝། །ཀུན་ཏུ་བཟང་པོ་པཎ་ཆེན་ཡེ་ཤེས་གློག །མྱུར་བའི་མཐའ་དང་འཇམ་དཔལ་བཟང་པོ་དང་། །དཔལ་བཟང་ཞབས་དང་ཆོས་གློག་བཟང་པོ་ལ། །གསོལ་བ་འདེབས་སོ་༝། །ཡིད་མཚོ་བཟང་དང་ངག་གི་དཔལ་བཟང་དང་། །རྣམ་རྒྱལ་བཟང་པོ་མྱོས་བྱེད་བཟང་པོའི་ཞབས། །ཕུན་ཚོགས་བཟང་པོ་ནམ་མཁའ་བཟང་པོ་ལ། །གསོལ་བ་འདེབས་སོ་༝། །ཆུ་ཡི་འཚོ་བ་བཟང་དང་འཕྲོག་བྱེད་བཟང་། །སྐལ་ལྡན་བཟང་པོ་ཀུན་དགའི་འཚོ་བ་བཟང་། །དེ་ཡི་སྲས་མཆོག་བྱང་ཆུབ་ཆེན་པོ་ལ། །གསོལ་བ་འདེབས་སོ་༝། །མཁས་པའི་གཙུག་རྒྱན་གཞོན་ནུ་བློ་གྲོས་དང་། །རྡོ་རྗེ་འཆང་དབང་ངོར་ཆེན་ཀུན་དགའ་བཟང་། །བྱང་ཆུབ་སེམས་དཔའ་བློ་གྲོས་རིན་ཆེན་ལ། །གསོལ་བ་འདེབས་སོ་༝། །གདམས་པའི་མཛོད་འཛིན་སངས་རྒྱས་རིན་ཆེན་དང་། །མན་ངག་བང་མཛོད་ལྷ་མཆོག་སེང་གེའི་ཞབས། །འཇམ་དཔལ་དབྱངས་དངོས་དཀོན་མཆོག་ལྷུན་གྲུབ་ལ། གསོལ་བ་འདེབས་སོ་༝། །ཆོས་ཀྱི་སྤྱན་ལྡན་ནམ་མཁའ་དཔལ་བཟང་པོ། །རྗེ་བཙུན་དམ་པ་བསོད་ནམས་ལྷུན་གྲུབ་ཞབས། །མང་ཐོས་དབང་པོ་ངག་དབང་ཆོས་གྲགས་ལ། །གསོལ་བ་འདེབས་སོ་༝། །མན་ངག་མཛོད་འཛིན་བསོད་ནམས་མཆོག་གྲུབ་ཞབས། །ཐམས་ཅད་མཁྱེན་དངོས་བློ་བཟང་རྒྱ་མཚོའི་སྡེ། །སྔགས་འཆང་ཆེན་པོ་ནམ་མཁའ་བཟང་པོ་ལ། །གསོལ་བ་འདེབས་སོ་༝། །བསླབ་གསུམ་འཛིན་པ་ངག་དབང་དཔལ་བཟང་དང་། །མཁས་པའི་གཙུག་རྒྱན་བློ་བཟང་ཆོས་ལྡན་ཞབས། །འཁོར་ལོའི་མགོན་པོ་འཇམ་དབྱངས་བློ་གྲོས་ལ། །གསོལ་བ་འདེབས་སོ་༝། །རྡོ་རྗེ་འཆང་དངོས་བསོད་ནམས་རྒྱ་མཚོའི་ཞབས། །དཀོན་མཆོག་ཀུན་འདུས་འཇིགས་མེད་དབང་པོའི་སྡེ། །བཀའ་དྲིན་མཉམ་མེད་རྩ་བའི་བླ་མ་ལ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཚེ་རབས་ཀུན་ཏུ་དལ་བའི་རྟེན་རྙེད་ཅིང་། །རྡོ་རྗེ་སློབ་དཔོན་ཚུལ་བཞིན་མཉེས་བྱས་ཏེ། །སྨིན་གྲོལ་མན་ངག་བདུད་རྩིའི་ཆུ་རྒྱུན་གྱིས། །ཡིད་ཀྱི་བུམ་བཟང་རྟག་ཏུ་གང་བར་ཤོག །རྨད་བྱུང་སྙིང་སྟོབས་ཆེན་པོའི་གོ་གྱོན་ནས། །རིམ་གཉིས་རྣལ་འབྱོར་ཟབ་མོས་ཚེ་གཅིག་ལ། །ཟུང་འཇུག་གོ་འཕང་མཆོག་དེ་མངོན་བྱས་ནས། །འགྲོ་ཀུན་སྒྲོལ་ལ་ཐོགས་པ་མེད་པར་ཤོག ། །།ཅེས་ཕྲེང་བ་དང་ཀྲྀ་ཡ་སྦྲགས་པའི་དབང་གི་བརྒྱུད་འདེབས་འདི་ནི་དབེན་པའི་གནས་སུ་དམ་པའི་ཆོས་ལ་གཅིག་ཏུ་གཞོལ་བ་དགེ་སློང་ཡོན་ཏན་བསམ་གཏན་གྱིས་བསྐུལ་ངོར། ༸བཙུན་པ་དཀོན་མཆོག་འཇིགས་མེད་དབང་པོས་ཤིང་ལུག་ཟླ་བ་དྲུག་པའི་ཚེས་ལ་སྦྱར་བའོ།། །།